EuroBench/eurobench-wiki-lt-topics huggingface dataset:
Tema: Paukščiai
Paukščiai įvairiais garsais ir giedojimu dažniausiai palaiko tarpusavio ryšius, vilioja kitos lyties individą ar atbaido nuo perėjimo vietos konkurentą. Tokie garsai, ir taip pat sudėtingas čiulbėjimas, dažniausiai paveldimi. Tačiau daugelio giesmininkų čiulbėjimui turi įtakos ir pašaliniai garsai. Juos dar lizduose jaunikliai įsimena iš čiulbėjusių gentainių ar net kitų paukščių.
Tema: Medicina
Aritmija (širdies ritmo sutrikimas) – širdies tvinksnių dažnio (normalaus tankio) sutrikimas. Laikini ir reti ritmo sutrikimai dažniausiai nepavojingi. Širdies ritmo sutrikimus galima nustatyti, pastebėti klausant širdį, juos rodo elektrokardiograma (EKG – širdyje vykstančių elektrinių reiškinių grafinis vaizdas). Sutrikus širdies ritmui ligoniams kartais įstatomi širdies stimuliatoriai, priverčiantys širdį plakti reikiamu ritmu, pirmą kartą plačiai pradėti naudoti 1970 m. Bradikardija: pulso dažnis ramybėje mažesnis kaip 60 tv./min. Tachikardija: pulso dažnis ramybėje didesnis nei 100 tv./min. Per ankstyvi skilvelių susitraukimai (ekstrasistolės): praleisti arba papildomi susitraukimai dėl impulsų atsiradusių ne sinoatrialiniame mazge Skilvelių tachikardija: trys ar daugiau iš eilės priešlaikiniai skilvelių susitraukimai Skilvelių fibriliacija: nekoordinuoti skilvelio audinio susitraukimai sukeliantys vibraciją ir dėl to gali sustoti širdis Patologinė bradikardija: pulso dažnio ramybėje sumažėjimas treniruojant ištvermę yra adaptacijos procesas ir skiriasi nuo patologinės bradikardijos esant nenormaliam PD sutrikimui ramybėje
Tema: Upės
Perlų upė (kin. 珠江, pinyin: Zhū Jiāng) – upė, tiksliau tankus upių tinklas Kinijoje (Guangdongas), susidaręs susiliejus Sidziango, Beidziango ir Dogdziango vandenims. Sudaro 30 km pločio ir 70 km ilgio estuariją. Prie upės prigludusios teritorijos – vienas svarbiausių Kinijos ekonominių regionų, vadinamas Perlų upės delta. Svarbiausi miestai – Šendženas, Guangdžou, Honkongas.
Tema: Kalnai
Tomanivis (fidž. Tomanivi), seniau dar vadintas Viktorijos kalnu (angl. Mount Victoria) – aukščiausia Fidžio viršukalnė. Yra Viti Levu salos centriniame kalnų masyve. Aukštis 1324 m. Centriniame kalnų regione prasideda pagrindinės salos upės – Reva, Navua, Sigatoka ir Ba.
Tema: Politikai
Larsas-Jonas Piteris Eriksonas (Lars-Johan Peter Eriksson; g. 1958 m. rugpjūčio 4 d. Smolande) – Švedijos politikas, vienas iš Švedijos žaliųjų partijos lyderių. 1994 m. buvo išrinktas į šalies parlamentą ir buvo dar kartą išrinktas 2002 m.
Tema: Upės
Komatis (angl. Komati River, port. Rio Incomati) – upė Pietinėje Afrikoje. Prasideda Pietų Afrikos Respublikoje, Mpumalangoje, į vakarus nuo Karolinos, Stenkampsbergo plokščiakalnyje (~1800 m aukštyje). Teka į šiaurės rytus, aukštupyje sudaro Komačio tarpeklį. Kerta Drakensbergo kalnus ir teka Svazilando teritorijos šiaurine dalimi. Ten daro posūkį šiaurėn, teka lygiagrečiai su Lebombo kalnais. Vėliau grįžta į PAR teritoriją, pasuka į rytus ir leisdamasis nuo kalnų sudaro eilę krioklių ir slenksčių. Žemupyje teka lygumomis Mozambiko teritorija, skaidosi protakomis, sudaro meandras. Įteka į Indijos vandenyno Maputu įlanką 24 km į šiaurės rytus nuo Maputu. Didžiausias intakas – Krokodilų upė (kairysis). Komatis Svazilande ties Pigs Pyku patvenktas, sudaryta Magugos užtvanka. Žemupys laivuojamas. Upės pavadinimas svazių kalba inkomati reiškia „karvių upė“, nes visad duoda vandens, lyg karvė pieno. Portugalai seniau Komačio žemupį vadino „Ryžių upe“ (port. Rio des Reijs), o britai – „Karaliaus Jurgio upe“ (King George River).
Tema: Politikai
Nilsas Danielis Karlas Biltas (šved. Carl Bildt; piln. Nils Daniel Carl Bildt; g. 1949 m. liepos 15 d. Halmstade) – švedų politikas, diplomatas, buvęs Švedijos ministras pirmininkas (1991–1994 m.), Švedijos užsienio reikalų ministras (2006-2014 m.).
Tema: Rašytojai
Tomas Šantimprietis (Thomas von Cantimpré, Thomas Cantimpratensis; 1201 m. – 1272 m. gegužės 15 d.) – XIII a. dominikonų vienuolis, rašytojas, teologas. Gimė Brabanto kunigaikštystėje, Sint Peters Liovo miestelyje. Mokėsi Lježe. Vėliau persikėlė į Šantimprė vienuolyną, kur tapo dvasininku. 1232 m. įstojo į dominikonų ordiną Leuvene. Po metų išsiųstas mokytis į Kelną. Vėliau taip pat mokėsi Paryžiuje. 1240 m. grįžo į Leuveną, kur tapo filosofijos ir teologijos profesoriumi. Tomas Šantimprietis parašė 7 veikalus, kuriuose nagrinėjo filosofijos, teologijos ir hagiografijos temas. Žymiausi darbai – Opus de natura rerum (20 tomų gamtos istorija) ir Bonum universale de apibus (1257-1263 m. parašyta utopija, kurioje kaip žmonių gyvenimo alegorija aprašoma bičių bendruomenė. Joje, kalbant apie dvasias, minimas prūsų paprotys garbinti miškus).
Tema: Futbolas
11 metrų baudinių serija – futbolo rungtynių nugalėtojo nustatymo metodas, kai kovojančios komandos muša po 5 11 metrų baudinius (arba mažiau, jeigu atsiliekančioji komanda nebeturi galimybės pasivyti pirmaujančiosios). Baudinių serijos skiriamos tokiose rungtynėse, kurios negali baigtis lygiosiomis – jose privalo paaiškėti nugalėtojas. 11 m baudinių serija skiriama ne iškart pasibaigus 90 minučių rungtynėms lygiosiomis, bet po to, kai lygiosiomis pasibaigia ir pratęsimas, tačiau leidžiamos išimtys. Tokios išimtys daugiausia taikomos Pietų Amerikos turnyruose.
Tema: Futbolas
UEFA taurių laimėtojų taurė – 1960–1999 m. rengtos futbolo varžybos, kuriose dalyvaudavo Europos šalių taurių laimėtojai. Po 1999 metų klubai, kurie būtų dalyvavę šioje taurėje, patenka į UEFA taurę. Klubas, laimėjęs taurę daugiausiai – FC Barcelona (4 kartus). Aštuonis kartus taurę iškovojo Anglijos klubai, po 7 kartus – Ispanijos ir Italijos, 5 kartus – Vokietijos. Priešingai nei kituose UEFA turnyruose, šios taurės nė vienas klubas nelaimėjo dukart iš eilės (t. y. neišsaugojo iškovoto titulo; finale trofėjaus savininkai pralaimėjo 8 kartus).
Tema: Rašytojai
Lešekas Engelkingas (lenk. Leszek Maria Engelking; 1955 m. vasario 2 d. Chožuve, Lenkijoje – 2022 m. spalio 22 d. Pruškuve, Lenkijoje) – lenkų poetas, prozininkas, vertėjas, literatūrologas ir literatūros kritikas.
Tema: Upės
Vuris (pranc. Wouri, Vuri) – upė pietvakarių Kamerūne, Pakrantės regione. Susidaro susiliejus Nkamo ir Makombė upėms 32 km į šiaurės rytus nuo Jabasio. Upė teka į pietvakarius. Įteka į Atlanto vandenyno Biafros įlanką ties Duala, sudaro didelę Vurio estuariją. Upė laivuojama 64 km aukštyn nuo Dualos. Po 1950 m. per Vurį pastatytas svarbus tiltas, jungiantis Dualą ir Bonaberį. 1472 m. Vurio estuariją pasiekė pirmasis europietis – portugalas Fernandas Po. Jis čia išvydo daugybę krevečių (Lepidophthalmus turneranus), todėl upę pavadino „krevečių upe“ (port. Rio dos Camarões). Nuo jos kilo Kamerūno pavadinimas.
Tema: Paukščiai
Žvirblinė pelėda (Glaucidium passerinum) – pelėdinių (Strigidae) šeimos paukštis. Lietuvoje labai reta, įrašyta į Lietuvos raudonąją knygą. Sveria apie 70 gramų, mažiausia iš Lietuvoje sutinkamų pelėdų. Nugarinė pusė rusvai pilka. Ant galvos yra mažesni, o ant nugaros didesni balti taškeliai. Uodega su 5-6 šviesioms skersinėmis juostomis. Skruostų diskas neryškus, baltas su keliais tamsiais ratais. Kūno apatinė pusė šviesi su retais, neryškiai pilkais dryželiais. Kojos plunksnotos, pirštai apaugę šereliais. Snapas geltonas, nagai juodi.
Tema: Rašytojai
Frederikas Mistralis (pranc. Frédéric Mistral, 1830 m. rugsėjo 8 d. Majane (prie Arlio) − 1914 m. kovo 25 d. Majane) − prancūzų poetas ir oksitanų kalbos leksikografas. Felibrižo (literatūrinio judėjimo, siekusio provansalų literatūros atgimimo) pradininkas ir žymiausias atstovas. 1904 m. suteikta Nobelio literatūros premija.
Tema: Politikai
Vojislavas Koštunica (serb. Војислав Коштуница, g. 1944 m. kovo 24 d.) – buvęs serbų politikas, paskutinis Jugoslavijos Federacinės Respublikos prezidentas (vėliau postas buvo pakeistas į Serbijos ir Juodkalnijos prezidento postą), prezidentavęs nuo 2000 iki 2003 m. Taip pat V. Koštunica dvi kadencijas buvo Serbijos ministru pirmininku (nuo 2004 iki 2007 m. ir nuo 2007 iki 2008 m.). 2000 m. V. Koštunica kaip „Serbijos demokratinės opozicijos“ (opozicijos prieš tuometinį Jugoslavijos Federacinės Respublikos prezidentą Slobodaną Miloševičių) kandidatas laimėjo Jugoslavijos Federacinės Respublikos prezidento rinkimus. Pergalė paskatino S. Miloševičiaus nuvertimą ir tarptautinių sankcijų Jugoslavijos Federacinei Respublikai panaikinimą. Vis dėlto, V. Koštunica atsisakė bendradarbiauti su Tarptautiniu baudžiamuoju tribunolu buvusiai Jugoslavijai (TBTBJ), o jo vadovaujama Serbijos demokratinė partija pasitraukė iš koalicinės vyriausybės, protestuodama dėl sprendimo S. Miloševičių išduoti tribunolui. Po 2003 m. Serbijos parlamento rinkimų V. Koštunica sudarė mažumos vyriausybę, kurią sudarė Serbijos demokratinė partija ir S. Miloševičiaus vadovaujama Serbijos socialistų partija, ir tapo vyriausybės vadovu. Jis buvo vienas iš svarbiausių politinių veikėjų priimant pirmąją nepriklausomos Serbijos konstituciją, taip pat paskelbiant Serbijos neutralitetą. Antrosios ministro pirmininko kadencijos metu (2007-2008 m.) V. Koštunica pasipriešino Stabilizacijos ir asociacijos susitarimui (SAS), kuris išreiškia šalies norą prisijungti prie Europos Sąjungos. Dėl tos priežasties Koštunicos vadovaujama vyriausybė po metų žlugo, o 2008 m. parlamento rinkimus laimėjo proeuropietiškos partijos. Jis buvo vienas iš Serbijos demokratinės partijos įkūrėjų ir pirmasis jos prezidentas nuo partijos įkūrimo 1992 m. iki 2014 m. 2014 m. kovo 19 d., po to kai jo partijai pirmą kartą istorijoje nepavyko pasiekti 5 % slenksčio, būtino gauti bent vieną mandatą, V. Koštunica atsistatydino iš partijos pir
Tema: Upės
Sebė (pranc. Sébé) – upė pietryčių Gabone; Ogovės dešinysis intakas. Prasideda aukštumose Kongo pasienyje, teka į vakarus Aukštutinės Ogovės provincijos teritorija. Pagrindiniai intakai: Lula ir Lebiris. Prie Sebės įsikūręs Okondžos miestas.
Tema: Futbolas
Grenados vyrų futbolo rinktinė – Grenadai atstovaujanti nacionalinė futbolo komanda, kurią kontroliuoja Grenados futbolo asociacija. Rinktinė nedalyvavo nė viename pasaulio čempionate, tačiau 3 kartus dalyvavo CONCACAF Aukso taurėje. Rinktinė 1989 metais Karibų taurėje užėmė antrą vietą.
Tema: Paukščiai
Euornithes – klada, į kurią įeina visų Avialae bendras protėvis artimesnis šiuolaikiniams paukščiams negu Sinornis. Clarke et al. (2006 m.) nustatė, kad primityviausias žinomas Euornithes (Yanornithiformes) turėjo pažangių ir primityvių savybių mozaiką. Šios rūšys išsaugojo primityvius požymius, tokius kaip pilviniai šonkauliai (gastralia) ir gaktinė sąvarža (symphysis pubica). Taip pat turėjo pirmuosius šiuolaikinius antuodegius (uropygium). Yixianornis (IVPP 13631) išsaugojo aštuonių pailgų vairuojamųjų plunksnų (rectrices) šiuolaikinį išdėstymą. Nežinoma ankstyvesnių Pygostylia, kurie išsaugojo tokio tipo uodegos plunksnas, jie turėjo tik suporuotas plunksnas arba kuokštą trumpų plunksnų.
Tema: Upės
Salamatas (pranc. Salamat, Bahr Salamat) arba Azumas (Bahr Azoum) – upė, tekanti daugiausia Čado teritorija; Šario dešinysis intakas. Prasideda Sudane, Darfūro regione, Džebel Maros aukštumų krašte. Teka į vakarus, pietvakarius sausringomis Sahelio sritimis. Aukštupio vaga dažniausiai būna išdžiuvusi. Ties Am Timanu upė skaidosi į protakas, sudaro plačią šlapynių sritį, Iro ežerą. Žemupyje teka savanomis, įteka į Šarį į šiaurę nuo Sarho, netoli Uhamo žiočių. Ties Am Timanu Salamatas būna vandeningas 4 mėnesius – nuo liepos iki spalio. Debito maksimumas (~168 m³/s) būna rugpjūtį ir rugsėjį. Likusią metų dalį vaga iki šlapynių srities būna sausa. Salamato baseine įsteigtas Zakumos nacionalinis parkas.
Tema: Futbolas
Įvartis – situacija įvairiose komandinio sporto šakose, kai kamuolį pataikius į vartus pelnomas taškas ar keli taškai. Pavyzdžiui, futbole ar ledo ritulyje įvartis įskaitomas, jei į vartų plotą patekęs kamuolys pilnai kerta vartų liniją. Amerikietiškame futbole įvartis pelnomas, kai koja smūgiuotas kamuolys praskrenda virš vartų skersinio, už įvartį skiriami 3 taškai. Įvarčiai taip pat naudojami rankinyje, vandensvydyje, žolės riedulyje, grindų riedulyje ir kitose sporto šakose. 2–3 proc. įvarčių įmuša žaidėjai į savuosius vartus.
Tema: Filmai
Fantastiškos dienos (kor. 원더풀 데이즈, angl. Wonderful Days) – 2003 m. Pietų Korėjos mokslinės fantastikos animacinis filmas. Filme naudojami kompiuteriu apdoroti vaizdai, panašiai kaip ir Final Fantasy: The Spirits Within. Filme pasakojama apie ateities pasaulį, kuriame civilizaciją sunaikino karai ir užterštumas, o išgyvenę pastatė paskutinį miestą Ekobaną, kurio energijos šaltinis – teršalai.
Tema: Medicina
Abulija (gr. a- 'ne' + gr. boule 'valia') – liguistas valios netekimas. Teigiama, kad abuliją reikėtų skirti nuo bevalystės, atsirandančios dėl netinkamo auklėjimo. Dažniausiai pasitaiko sergantiems schizofrenija, priklausomybėmis nuo psichoaktyviųjų medžiagų, esant galvos smegenų navikų. Ligonis tampa apatiškas, neveiklus, neryžtingas, nebendrauja su aplinkiniais, iš esmės nieko neveikia, apsiriboja tik fiziologinių poreikių tenkinimu, dažniausiai guli lovoje arba vaikštinėja, neturėdamas jokio konkretaus tikslo. Išskiriama keletas abulijos formų. Esant lengvai abulijos formai – hipobulijai, ligoniui susilpnėja valia, jis tampa vangus, neturi jokių siekių, dirbti geba tik kieno nors prižiūrimas. Esant hiperbulijai, ligonis būna liguistai aktyvus, kalbus, judrus. Sergantysis pambulija yra impulsyvus, priešinasi paliepimams arba jų nevykdo, atlieka įmantrius judesius. Įtarus abuliją, asmens artimiesiems rekomenduojama kreiptis į gydytoją psichiatrą.
Tema: Futbolas
Laoso vyrų futbolo rinktinė – Laosui atstovaujanti nacionalinė futbolo komanda, kurią kontroliuoja Laoso futbolo federacija. Rinktinė nedalyvavo nė viename pasaulio ar žemyno čempionate.
Tema: Kalnai
Agu (pranc. Mont Agou) – kalnas Vakarų Afrikoje, Togo teritorijoje. Agu kalno aukštis – 968 m virš jūros lygio. Tai aukščiausia Togo ir Atakoros kalnyno vieta, ji yra pietvakarinėje šalies dalyje, netoli sienos su Gana, į pietryčius nuo Kpalimės. Anksčiau šis kalnas buvo vadinamas Baumanu.
Tema: Upės
Atbara (arab. نهر عطبرة‎ = Nahr ʿAṭbara) – upė Etiopijoje ir Sudane; Nilo dešinysis intakas. Prasideda Etiopijos kalnyne, 50 km į šiaurę nuo Tanos ežero. Teka į šiaurės vakarus, daugiausia Sudano plynaukšte. Įteka į Nilą ties Atbaros miestu. Tai paskutinis Nilo intakas iki pat Viduržemio jūros. Didžiąją metų dalį Atbaros upė beveik neturi paviršinio vandens nuotėkio. Tačiau liūčių metu (birželio – spalio mėn.) upės lygis pakyla 5 metrais. Didžiausias debitas – 1815 m³/s. Aukštupyje patvenkta.
Tema: Politikai
Klara Cetkin (vok. Clara Zetkin, mergautinė pavardė – Eissner, 1857 m. liepos 5 d. Wiederau, Vokietija – 1933 m. birželio 20 d. Archangelskojė, SSRS) – Vokietijos politikė, kovotoja už moterų teises, viena iš Vokietijos komunistų partijos įkūrėjų, tarptautinio komunistinio judėjimo veikėja. Manoma, kad ji pasiūlė švęsti Tarptautinę moters dieną (1911 m. kovo 8 d.).
Tema: Futbolas
Butano vyrų futbolo rinktinė – Butanui atstovaujanti nacionalinė futbolo komanda, kurią kontroliuoja Butano futbolo federacija. Rinktinė nedalyvavo nė viename pasaulio ar žemyno čempionate. Tai viena silpniausių pasaulio rinktinių.
Tema: Politikai
Marin Le Pen (pranc. Marine Le Pen, piln. Marion Anne Perrine Le Pen, g. 1968 m. rugpjūčio 5 d. Neji prie Senos, Aukštutinė Sena) – Prancūzijos visuomenės ir politinė veikėja, Nacionalinio susivienijimo (buv. Nacionalinio fronto) pirmininkė 2011–2021 m. Ji laikoma kraštutinių dešiniųjų atstove.
Tema: Filmai
Karališka drąsa (angl. Brave) – 2012 m. JAV animacinis filmas, kurį sukūrė „Pixar Animation Studios“ ir išleido „Walt Disney Pictures“. Filmą įgarsino Kelly Macdonald, Billy Connolly, Emma Thompson, Julie Walters, Robbie Coltrane, Kevin McKidd ir Craig Ferguson. Filme, kurio veiksmas vyksta Škotijos aukštumose, pasakojama apie princesę Meridą, kuri nepaklūsta senam papročiui ir sukelia chaosą karalystėje, nes nenori būti sužadėta. Kai karalienė Elinora, jos motina, tampa žvėriško prakeiksmo auka ir virsta meška, Merida turi ieškoti savyje ir rasti raktą, kaip išgelbėti karalystę. Merida yra pirmoji „Pixar“ sukurta „Disney“ princesė. Filmas taip pat skirtas „Pixar“ pirmininkui ir „Apple“ įkūrėjui bei vadovui Steve Jobs, kuris mirė prieš filmo išleidimą. Šiaurės Amerikoje filmas išleistas 2012 m. birželio 22 d. Sulaukęs iš esmės teigiamų atsiliepimų, filmas sulaukė sėkmės kino teatrų kasose ir uždirbo 540,4 mln. dolerių, o jo biudžetas siekė 185 mln. dolerių. Filmas pelnė „Oskarą“, „Auksinį gaublį“ ir BAFTA apdovanojimą už geriausią animacinį filmą.
Tema: Kalnai
Džabal Hafitas (arab. جبل حفيت = Jabal Hafit) – viršukalnė Hadžaro kalnuose, Jungtinių Arabų Emyratų rytuose, Abu Dabio emyrate, Omano pasienyje, Aino miesto apylinkėse. Aukštis – 1240 m. Kalnas ryškiai iškyla virš miesto ir yra populiarus turistinis objektas šiame regione. Papėdėje įkurtas Žaliosios Mubazaros turistinis kompleksas. Į kalną veda kelias. Viršukalnėje yra radaras ir viešbutis.
Tema: Rašytojai
Apolodoras (Apollodõros; kartais vadinamas Apolodoru iš Atėnų; g. apie 180 m. pr. m. e. – m. po 120 m. pr. m. e.) – II a. pr. m. e. graikų rašytojas ir filologas. Daugiausia žinomas dėl savo poezijos, kuri chronologiškai atpasakoja Graikijos istoriją nuo Trojos žlugimo XII a. pr. m. e. iki 144 m. pr. m. e. Jis buvo mokslininko Aristarcho mokinys. Palikęs Aleksandriją apie 146 m. pr. m. e. nuvyko į Pergamą, galiausiai įsikūrė Atėnuose. Apolodoro kronikoje datos nurodomos pagal tuo metu valdžiusius archontus. Kadangi archontai dažnai valdydavo tik po vienerius metus, tai leidžia gana tiksliai atsekti Apolodoro pasakojimo datas. Apolodoro darbai: „Apie dievus“ (detali graikų religijos istorija) ir Homero „Laivų katalogo“ komentaras (dvylikos knygų apimties), kurio šaltinis buvo Strabono „Geografija“. Apie kai kuriuos tekstus spėjama, kad autorius galėjęs būti Apolodoras. Tuo tarpu gausybė kritinių ir gramatinių raštų, kuriuos jis taip pat parašė, mūsų laikų nepasiekė. Graikų mitologijos enciklopedija „Biblioteka“ priskiriama Apolodorui, nors greičiausiai čia yra tas atvejis, kai vėlesnis autorius iš didelės pagarbos priskiria raštus savo pirmtakui.
Tema: Medicina
Narkozė (gr. narkōsis – sustingimas) – dirbtinis ligonio užmigdymas, kurio metu jis visai ar iš dalies netenka sąmonės ir nejaučia skausmo; bendroji anestezija. Reikalinga per operacijas, kad ligonis nejaustų skausmo ir į jį nereaguotų. Dažniausiai taikoma per operaciją skausmui slopinti; taip pat chirurgui ji sudaro geresnes operavimo sąlygas, suteikia gydytojui anesteziologui galimybę reguliuoti svarbiausias ligonio organizmo gyvybines funkcijas, leidžia mažiausiai traumuoti ligonio psichiką.
Tema: Filmai
Mano geriausias meilužis (angl. Prime) – 2005 m. amerikiečių romantinė komedija, kurioje vaidina Uma Thurman, Meryl Streep ir Bryan Greenberg. Filmą režisavo ir scenarijų sukūrė Ben Younger.
Tema: Futbolas
Paragvajaus metų futbolininkas – kasmetinis apdovanojimas, įteikiamas geriausiam Paragvajaus futbolininkui. Rinkimai pradėti 1997 m. ir skelbiami dienraščio „ABC Color“. Į apdovanojimą gali pretenduoti visi Paragvajuje gimę ar ten natūralizuoti futbolininkai, nebūtinai rungtyniaujantys Paragvajaus čempionate.
Tema: Rašytojai
Harry Sinclair Lewis (1885 m. vasario 7 d. – 1951 m. sausio 10 d.) buvo amerikiečių rašytojas ir dramaturgas. 1930 m. jis tapo pirmuoju amerikiečiu gavusiu Nobelio literatūros premiją „už energingą ir grafinį aprašymo meną ir jo gebėjimą sukurti su sąmoju ir humoru naujus charakterių tipus“. Jo kūriniai žinomi dėl įžvalgaus ir kritiško požiūrio į amerikietišką visuomenę ir kapitalizmo vertybes bei dirbančių moterų gero charakterizavimo.
Tema: Paukščiai
Lėliniai paukščiai (Caprimulgiformes) – paukščių (Aves) būrys. Vidutinio dydžio paukščiai. Snapas trumpas. Žiotys labai plačios, jų pakraščiai apaugę šereliais. Akys didelės. Kojos trumpos, pirštai silpni. Neryškių pilkšvų bei rusvų spalvų. Plunksnos minkštos. Sparnai ir uodega ilgi. Veiklūs naktį ir sutemomis. Dieną tupi prigludę prie šakų ar žemės. Monogamai. Lizdą krauna tiesiog ant žemės. Deda 2 kiaušinius. Peri patinas ir patelė apie 17 dienų. Jaunikliai paukščiukiniai. Suaugę šeriasi vieną kartą. Minta beveik tik vabzdžiais. Gyvena miškuose, stepėse, dykumose, kalnuose. Keliaujantys paukščiai. Paplitę daugiausia tropikuose. Vidutinio klimato juostose aptinkama nedaug rūšių. Būryje 5 šeimos, apie 110 rūšių: Guachariniai (Steatornithidae). Šeimoje vienintelė rūšis – guacharas (Steatornis caripensis). Varliaburniniai (Podargidae). Pasaulyje 2 gentys ir 13 rūšių. Ausuotieji lėliai (Eurostodidae). Anksčiau buvo priskiriami Caprimilgidae šeimai. Potiniai (Nyctibiidae). Žinomos 5 rūšys. Lėliniai (Caprimulgidae). Pasaulyje 78 rūšys. Lietuvoje gyvena vienintelė rūšis: Lėlys (Caprimulgus europaeus) Uoksiniai lėliai (Aegothelidae). Šeima, kuri anksčiau buvo priskiriama lėliniams paukščiams, šiandien išskiriama į atskirą būrį Aegotheliformes.
Tema: Paukščiai
Ūsiniai (Capitonidae) – geninių (Piciformes) paukščių šeima. Pasaulyje žinoma apie 80 rūšių. Paplitę Azijoje, Pietų Amerikoje, o daugiausia rūšių yra Afrikoje. Tai tvirto kūno sudėjimo ir ryškiomis spalvomis paukščiai, kurių daugumai rūšių prie snapo pagindo auga gerai matomi šeriai – nuo jų ir kilo pavadinimas. Gerai laipioja medžių kamienais, nes turi tvirtus kojų raumenis ir pasiremia uodega. Gyvena medžiuose, lizdus suka drevėse, kurias išsikala tvirtu kaip kaltu snapu. Deda 2-4 kiaušinius. Padeda išplisti kai kurių medžių sėkloms, nes jas sulesa ir perneša kūno viduje. Paukščių balsai būna įvairūs. Paukščiui šūkaujant išsipučia gurklys. Būdingi ritualiniai šokiai. Poruodamiesi jie kilnoja uodegas ir skiauteres. Raudonkrūtis ūsys (Lybius dubius). Kūno viršus juodas, apačia raudona, su juoda juosta per krūtinę ir baltais šonais. Snapas didelis ir stiprus. Maitinasi vaisiais, ypač mėgsta datules. Didysis ūsys (Megalaima virens). Tai vienas didžiausių ūsių. Jo snapas didelis, blyškus, su daug ilgų ūselių. Pilvas su tamsiai žaliais ar mėlynais brūkšniais.
Tema: Filmai
Loading (angl. loading – kraunama) – 2005 m. lietuviškas trumpametražis animacinis filmas. Vienas iš 99 „Pravda viena minutė“ festivalio filmų, taip pat išrinktas tarptautinio kino ir video meno festivalio „Next Festival 2006“ geriausiu lietuvišku filmu, kino ir video meno festivalio festivalio „Žymės“ gavo padėką už dalyvavimą konkursinėje programoje.
Tema: Filmai
Tas (angl. It), dar žinomas kaip Robertas „Bobas“ Grėjus (angl. Robert "Bob" Gray), arba Šokantysis Klounas Penivaisas (Pennywise the Dancing Clown), – išgalvotas personažas ir pagrindinis antagonistas Stiveno Kingo 1986 m. siaubo romane „Tas“ ir jo adaptacijose. Tai senovinė, antgamtinė, piktavališka būtybė, kas 27 metus medžiojanti vaikus (ir kartais suaugusiuosius) fiktyviame Derio miestelyje, Meino valstijoje, pasitelkdama įvairias antgamtines galias, pvz., gebėjimą keisti formą ir manipuliuoti realybe. Istorijos eigoje personažas dažniausiai pasirodo klouno Penivaiso pavidalu. Grupė Derio vaikų, pasivadinę „Nevykėlių klubu“ (Losers Club), sužino apie Penivaisą šiam nužudžius „Nevykėlių klubo“ lyderio Bilo Denbro jaunesnįjį brolį Džordžį. Vaikai nusprendžia jį surasti ir nužudyti. Penivaiso vaidmenį 1990 m. televizijos seriale atliko Tim Curry, o 2017 m. filme, 2019 m. tęsinyje „Tas: Antroji dalis“ ir HBO priešistorės seriale „Tas. Sveiki atvykę į Derį“ – Bill Skarsgård.
Tema: Politikai
Delsi Eloina Rodriges Gomes (Delcy Eloína Rodríguez Gómez; g. 1969 m. gegužės 18 d.) – Venesuelos politikė ir teisininkė, nuo 2018 m. birželio 14 d. einanti Venesuelos vykdomosios viceprezidentės pareigas. Ji taip pat ėjo Venesuelos užsienio reikalų ministrės pareigas (2014–2017 m.) bei buvo išrinkta naujosios Nacionalinės konstitucinės asamblėjos prezidente (2017 m.). 2018 m. birželio 25 d. Europos Sąjunga įtraukė Delcy Rodríguez į asmenų, kuriems taikomas draudimas atvykti / vykti tranzitu ir turto įšaldymas, sąrašą (Tarybos įgyvendinimo reglamentas (ES) 2018/899). Jungtinių Valstijų Iždo departamentas (OFAC) taip pat nurodo ją sankcionuotų asmenų sąrašuose.